The Beach Boys Today!

The Beach Boys Today! er det åttende studioalbumet fra The Beach Boys, utgitt i mars 1965. Dette er det første av tre The Beach Boys-album utgitt det året. Albumet markerer et stilskifte og et stort vendepunkt i både bandets og Brian Wilsons karriere. Etter Pet Sounds er albumet bandets mest kritikerroste. 

Albumet kom på 4.-plass på Billboard 200 i USA, og ble liggende på listen i 50 uker. I Storbritannia kom albumet på 6.-plass på UK Albums Chart sommeren 1966. Det musikalske stilskiftet påvirket ikke platesalget nevneverdig, og albumet solgte til gullplate. 

The Beach Boys Today! kom på 270.-plass i Rolling Stones liste over «Tidenes 500 beste album» i 2003.

Bakgrunn
1964 var et meget travelt år for The Beach Boys med fire albumutgivelser i løpet av tolv måneder, i tillegg til at innspillingene til The Beach Boys Today! ble påbegynt. Bandets leder, produsent og hovedlåtskriver Brian Wilson ble både fysisk og psykisk utslitt, men den stadig økende populariteten til The Beatles gjorde at han arbeidet hardt for å holde på sitt eget bands suksess. 23. desember 1964 fikk han et nervesammenbrudd, og forsto at han måtte trappe ned noe. Han valgte å slutte med konsertspilling og å turnere sammen med The Beach Boys, slik at han kunne konsentrere seg om plateinnspillinger. 

Det meste av The Beach Boys Today! ble innspilt i januar 1965, og under innspillingene informerte han resten av bandet om sin beslutning. Motvillig godtok resten av bandet dette, og Glen Campbell ble hentet inn som midlertidig erstatter. Senere kom Bruce Johnston inn i bandet på permanent basis. 

Albumet er todelt, med raske rockelåter på side en, og med melankolske popballader på side to. På den første halvdelen finnes låter som «When I Grow Up (To Be a Man)», «Dance, Dance, Dance» og «Do You Wanna Dance?», som alle ble hitsingler. «Help Me, Ronda» ble omskrevet og innspilt på nytt, og denne versjonen ble i mai 1965 bandets andre singel som nådde førsteplassen på Billboard Hot 100. Side to, med sine mørke og mere meningsfylte ballader var en indikasjon på Brian Wilsons nye musikalske retning. Albumet kan derfor på mange måter regnes som en direkte forgjenger til Pet Sounds med strykere, piano, mere perkusjon og volumeffekter. Selv om få merket det da albumet kom ut, var The Beach Boys Today! et mer modent og stilskapende album i forhold til komponering av pop og rock.

Sporliste

Side en
«Do You Wanna Dance?» (Bobby Freeman) 
«Good to My Baby» (Brian Wilson) 
«Don't Hurt My Little Sister» (B. Wilson)
«When I Grow Up (To Be a Man)» (B. Wilson) 
«Help Me Ronda» (B. Wilson) 
«Dance, Dance, Dance» (B. Wilson, Carl Wilson, Mike Love)

Side to
«Please Let Me Wonder» (B. Wilson, M. Love) 
«I'm So Young» (William H. Tyrus jr.)
«Kiss Me Baby» (B. Wilson)
«She Knows Me Too Well» (B. Wilson)
«In the Back of My Mind»  (B. Wilson)
«Bull Sessions with Big Daddy» (B. Wilson, C. Wilson, D. Wilson, M. Love, A. Jardine)

Albumet ble i 1990 utgitt på nytt av Capitol Records i en «to-for-en»-utgivelse som The Beach Boys Today!/Summer Days (And Summer Nights!!) sammen med Summer Days (And Summer Nights!!) med fem bonusspor.
«The Little Girl I Once Knew» (singelversjon) (B. Wilson) 
«Dance, Dance, Dance» (alternativ versjon) (B. Wilson, Gary Usher)
«I'm So Young» (alternativ versjon) (W. H. Tyrus jr.)
«Let Him Run Wild» (alternativ versjon) (B. Wilson)
«Graduation Day» (studioversjon) (Joe Sherman, Noel Sherman)

Personell
Brian Wilson – bass, orgel, vokal
Carl Wilson – gitar, keyboard, vokal
Mike Love – vokal, saksofon
Al Jardine – gitar, vokal
Dennis Wilson – trommer, vokal
Andre medvirkende
Medlemmer av The Wrecking Crew og andre studiomusikere (ukreditert)

Referanser

Eksterne lenker   
 

The Beach Boys-album
Musikkalbum fra 1965